Dôvodová  správa

Všeobecná časť

Oblasť ochrany pred legalizáciou príjmov z trestnej činnosti je v súčasnej dobe upravená zákonom č. 367/2000 Z.z. o ochrane pred legalizáciou príjmov z trestnej činnosti a o zmene a doplnení niektorých zákonov v znení zákona č. 566/2001 Z. z.. Zákon                         č. 367/2000 Z.z. nadobudol účinnosť 1.1.2001. Cieľom zákona je vytvorenie súboru osobitných právnych prostriedkov na predchádzanie a odhaľovanie konaní fyzických osôb a právnických osôb legalizujúcich príjmy z trestnej činnosti.

Počas jednoročnej doby účinnosti zákona boli identifikované niektoré jeho aplikačné nedostatky, avšak je možné konštatovať, že zákon ako celok je funkčný. 

V  roku 2001 bolo  prijatých celkovo 477 hlásení neobvyklých obchodných operácií v objeme predstavujúcom cca 21, 1 mld. Sk, t.j. na jedno hlásenie pripadá priemerne                cca 44 mil. Sk. Z uvedeného počtu banky ohlásili 441 hlásení, poisťovne 17 hlásení, Stredisko cenných papierov 16 hlásení, stávkové kancelárie 2 hlásenia a leasingové spoločnosti                   1 hlásenie. Hlásenia bánk predstavujú teda 92,5 %, z čoho možno usudzovať, že stav v Slovenskej republike po úplnom zabehnutí systému hlásení bude zodpovedať skúsenostiam zo zahraničia, kde banky hlásia cca 90 % neobvyklých obchodných operácií.
	Celkovo od roku 1997, kedy začal u nás fungovať systém hlásenia podozrivých bankových operácií (zákon NR SR č. 249/1994 Z.z. o boji proti legalizácii príjmov z najzávažnejších, najmä organizovaných foriem trestnej činnosti s vyhláškou Ministerstva vnútra SR č. 181/1997 Z.z. o podozrivých bankových operáciách) bolo prijatých doposiaľ 1635 hlásení (106/97, 217/98, 352/99, 483/00, 477/01). Viac ako 7% z tohto počtu sa týkalo prípadov, v ktorých bolo aj na základe týchto údajov vznesené obvinenie konkrétnym osobám pre rôzne trestné činy, vrátane trestného činu legalizácie príjmu z trestnej činnosti podľa             § 252 Trestného zákona. Pre porovnania treba uviesť, že v Českej republike to bolo v roku 2000 cca 5 %  a v ostatných krajinách predstavuje tento podiel cca 7%, t.j. v tomto ukazovateli dosahujeme úroveň vyspelých európskych krajín.

Úrad finančnej polície začal od 1.1.2001 plniť i úlohy  súvisiace s kontrolou plnenia úloh ustanovených povinným osobám. Jedná sa najmä o kontrolu plnenia povinností uložených v § 6 , ods. 1, písm. a) zákona č. 367/2000 Z.z., t.j. vypracovania a aktualizácie programu vlastnej činnosti povinnej osoby zameranej proti legalizácii. V tomto smere boli vykonané dve kontroly ”na diaľku” a jedna kontrola priamo u povinnej osoby. V prvom prípade sa jednalo o dve kompletné skupiny povinných osôb a to poisťovní a leasingových spoločností (jedná sa mimo bánk o subjekty najviac ohlasujúce neobvyklé obchodné operácie). V spolupráci so Slovenskou asociáciou poisťovní bolo po kontrole poisťovní vykonané pracovné stretnutie, na ktorom bolo objasnené stanovisko finančnej polície k zisteným nedostatkom a bolo vykonané celkové školenie k boju proti praniu špinavých peňazí. Priama kontrola bola vykonaná v jednej banke. Čo sa týka výsledkov týchto kontrol, v celku je možné vysloviť s ich výsledkom určitú spokojnosť. S identifikovanými nedostatkami boli kontrolované subjekty oboznámené, avšak ani v jednom prípade neboli takého charakteru, že by bolo pristúpené k využitiu možnosti uloženia sankcií. Tu bolo prihliadnuté i na skutočnosť, že pre dosiahnutie čo najlepších výsledkov z fungovania zákona č. 367/2000 Z.z. je potrebné, aby došlo k vzájomnej spolupráci finančnej polície a povinných osôb založenej na osobnej dôvere. Samozrejme pri zistení závažnejších nedostatkov v ďalšom období bude zo strany finančnej polície využívané i oprávnenie ukladania sankcií. V spolupráci so Slovenskou asociáciou poisťovní bolo po kontrole poisťovní vykonané pracovné stretnutie zástupcov finančnej polície a jednotlivých poisťovní, na ktorom bolo objasnené stanovisko k zisteným nedostatkom a bolo vykonané celkové školenie k boju proti praniu špinavých peňazí.
V hodnotenom období bolo finančnou políciou vykonané niekoľko zdržaní neobvyklých obchodných operácií v zmysle § 9 ods. 4 zákona č. 367/2000 Z.z. 

Potreba urýchlenej novelizácie tohto právneho predpisu však vyplynula z viacerých medzinárodných impulzov z obdobia po nadobudnutí účinnosti zákona.

V prvom rade sa jedná o skutočnosť, že v priebehu prvej polovice roka 2001 bola Slovenská republika, resp. jej legislatívne prostredie konfrontované s 25 hodnotiacimi kritériami Financial Action Task Force (FATF). Podľa miery splnenia 25 hodnotiacich kritérií sú následne krajiny a teritóriá zaradené, resp. nezaradené na ”Zoznam nespolupracujúcich krajín a teritórií” v oblasti boja proti praniu špinavých peňazí. Na základe výsledkov hodnotenia bola 22. júna 2001 publikovaná správa FATF, v ktorej sa uvádza, že určité nedostatky v systéme boja proti praniu špinavých peňazí (najmä čo sa týka existencie vkladných knižiek na doručiteľa) sa vyskytujú aj v Slovenskej republike. Napriek tomu, že v rámci rokovaní boli zo strany Slovenskej republiky popísané kroky, ktoré v tejto oblasti urobila (nový zákon o bankách, novela Občianskeho zákonníka), bola zo strany FATF formou listu prezidenta tejto organizácie ministrovi vnútra Slovenskej republiky vyjadrená nespokojnosť s rozsahom prijatých opatrení a bola naznačená možnosť prehodnotenia zaradenia Slovenskej republiky na zoznam nespolupracujúcich krajín a teritórií. Medzi hlavné identifikované nedostatky patrí:

-	otázka zrušenia vkladných knižiek na doručiteľa, resp. sprísnenie legislatívneho prostredia regulujúceho nakladanie s vkladnými knižkami na doručiteľa,
-	otázka skutočného beneficienta transakcie,
-	otázka  komplexnosti  pokrytia  finančných  inštitúcií  v  rámci  povinností  vyplývajúcich zo zákona č. 367/2000 Z.z. a otázka výkonu dohľadu nad jednotlivými povinnými osobami, resp. otázka dohľadu nad plnením povinností vyplývajúcich z citovaného zákona.

Návrh novely zákona zároveň zohľadňuje i nových osem špeciálnych kritérií FATF z októbra 2001 smerujúcich k obmedzeniu financovania terorizmu.

Ďalším dôležitým dôvodom pre spracovanie novely predmetného zákona je fakt, že Rada Európskeho spoločenstva schválila v októbri 2001 novelu Smernice Európskeho spoločenstva číslo 91/308/EEC  o predchádzaní používania finančného systému na pranie  špinavých peňazí z 10. júna 1991, ktorá bola publikovaná 28. decembra 2001, čím sa zákon č. 367/2000 Z.z stal s touto smernicou nekompatibilný. Nedostatky má predovšetkým v určení rozsahu tzv. povinných osôb, v oblasti identifikácie a zisťovania skutočného vlastníka finančných prostriedkov, ako aj v potrebe ustanoviť neuplatňovanie právnej zodpovednosti v prípadoch dobromyselného plnenia niektorých povinností uložených povinným osobám týmto zákonom.

Pri tvorbe návrhu zákona bol zároveň braný v zreteľ i Dohovor Organizácie Spojených národov proti nadnárodnému organizovanému zločinu.  
	Predkladaný návrh zákona, ktorým sa mení a dopĺňa zákon č. 367/2000 Z.z. o ochrane pred legalizáciou príjmov z trestnej činnosti a o zmene a doplnení niektorých zákonov v znení zákona č. 566/2001 Z.z. spolu s novelou Občianskeho zákonníka, ktorá je v legislatívnom procese, odstraňuje všetky identifikované nedostatky doterajšej právnej úpravy a mimo plnej kompatibility s právom Európskeho spoločenstva zabezpečuje i pozitívne hodnotenie Slovenskej republiky zo strany FATF.

Návrh zákona je v súlade s Ústavou Slovenskej republiky, s ostatnými zákonmi a všeobecne záväznými právnymi predpismi, ako aj s medzinárodnými zmluvami, ku ktorým Slovenská republika doposiaľ pristúpila a ktoré sa dotýkajú upravovanej problematiky.

Návrh zákona si nevyžiada zvýšené nároky na štátny rozpočet a nevytvára nároky na pracovné sily. Predpokladané výdavky zo štátneho rozpočtu súvisiace s ustanovenou objektívnou zodpovednosťou Policajného zboru za škodu, budú tak ako podľa doterajšej právnej úpravy hradené v rámci rozpočtovej kapitoly Ministerstva vnútra Slovenskej republiky. Návrh zákona bol podľa § 51 odsek 2 zákona Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov zaslaný na vyjadrenie Ministerstvu financií Slovenskej republiky. Ministerstvo financií Slovenskej republiky vo svojom stanovisku zobralo na vedomie skutočnosť, že návrh zákona si nevyžiada zvýšené nároky na štátny rozpočet. 

Prerokovanie návrhu zákona na plenárnom zasadnutí Rady hospodárskej a sociálnej dohody Slovenskej republiky nie je potrebné.

DOLOŽKA ZLUČITEĽNOSTI
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu:

Vláda Slovenskej republiky

2.	Názov právneho predpisu:

Návrh zákona, ktorým sa mení a dopĺňa zákon č. 367/2000 Z.z. o ochrane pred legalizáciou príjmov z trestnej činnosti a o zmene a doplnení niektorých zákonov v znení zákona č. 566/2001 Z.z. 

3.	Záväzky Slovenskej republiky vo vzťahu k Európskym spoločenstvám a Európskej únii:

a)	identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívny ch úloh vlády Slovenskej republiky:
•	návrh zákona podľa Európskej dohody o pridružení :
-    patrí medzi priority podľa čl. 70 – bankové právo, finančné služby,
-	 patrí medzi priority podľa čl. 86 – pranie špinavých peňazí,

•	návrh zákona podľa Národného programu pre prijatie acquis:
- patrí medzi priority v Kapitole 4 – slobodný pohyb kapitálu časť problematika prania špinavých peňazí
•	 návrh zákona podľa Partnerstva pre vstup z 1999:
- je podľa bodu 3.2 strednodobou prioritou v oblasti Spravodlivosť a vnútorné veci, úlohy súvisiace s pokračovaním v boji proti organizovanému zločinu,
•	návrh zákona podľa Bielej knihy  (Príprava asociovaných krajín strednej a východnej Európy na integráciu do vnútorného trhu Európskej únie):
- je prioritou pre aproximáciu práva v Sekcii 13 – finančné služby,
•	návrh zákona podľa Screeningu 2001:
- je prioritou pre aproximáciu práva v Kapitole 24 – spolupráca v oblasti spravodlivosti a vnútorných vecí,
•	návrh zákona podľa plánu legislatívnych úloh vlády SR na rok 2002:
- je podľa uznesenia vlády SR č. 1203 z 19. 12. 2001 zahrnutý do schváleného Plánu legislatívnych úloh vlády SR na rok 2002,

                b)  identifikácia záväzkov vyplývajúcich zo schválených negociačných  pozícii v príslušnej kapitole, ktoré je predmetom návrhu právneho predpisu: 

•	v negociačnej pozícii ku Kapitole 24 – spolupráca v oblasti spravodlivosti a vnútorných vecí Slovenská republika prevzala na seba záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do Európskej únie k 1.1.2004.

4.	Problematika návrhu právneho predpisu:

a) je upravená v práve Európskych spoločenstiev 
         
	V primárnom práve je problematika návrhu zákona upravená v čl. 56 a 58 zmluvy o založení Európskeho spoločenstva podpísaná dňa 25. 3. 1957 v znení Amsterdamskej zmluvy podpísanej dňa 2. 10. 1997, ktorá nadobudla účinnosť dňom 1. 5. 1999, zverejnená v OJ C 340 z 10. 11. 1997.

	V sekundárnom práve je problematika návrhu zákona upravená :

-	v čl. 6, 61, 69, 70, 84 a 86  Európskej dohody o pridružení uzatvorená medzi Európskymi spoločenstvami a ich členskými štátmi na strane jednej a Slovenskou republikou na strane druhej zo dňa 4. 10. 1993, ktorá nadobudla účinnosť dňom 1. 2. 1995, v znení neskorších predpisov,

- v smernici Rady č. 91/308/EEC zo dňa 10. 6. 1991 o predchádzaní používania finančných systémov k praniu špinavých peňazí. Smernica sa vzťahuje na úverové a finančné inštitúcie. Jej cieľom je návrh takých opatrení, ktoré zabezpečia dôveru vo finančné inštitúcie členských krajín EÚ v súvislosti s ich možným použitím pre účely prania špinavých peňazí,

- v smernici Európskeho parlamentu a Rady  2001/97/EC zo 4. decembra 2001 dopĺňajúca a meniaca Smernicu Rady č. 91/308/EEC,
 
- v smernici Európskeho parlamentu a Rady (95/46/EC) zo dňa 24. 10. 1995 o ochrane jednotlivcov pri spracovaní osobných údajov o voľnom pohybe týchto údajov. Cieľom smernice je zlepšiť požiadavku ochrany súkromného života jednotlivcov pri spracovaní ich osobných údajov a ich voľnom pohybe.

	Úpravy v rámci Spoločenstva vychádzajú z týchto princípov:

Zabezpečenie dôvery vo finančné inštitúcie. Cieľom je vymedziť okruh povinných osôb, ktoré majú hlásiť podozrivé operácie národným finančným jednotkám, aby nedochádzalo k praniu špinavých peňazí prostredníctvom týchto osôb.

 Rešpektovanie ľudských práv, základných slobôd a právneho štátu. Cieľom je zabezpečiť ochranu osobných údajov klientov finančných inštitúcii aj v súvislosti s poskytovaním informácií pri súčasnom zachovávaní bankového alebo iného obdobného tajomstva.

	Preklad smernice Rady č. 91/308/EEC sa nachádza na Ministerstve financií SR a doposiaľ neprešiel revíziou v Centrálnej prekladateľskej jednotke ÚV SR (ďalej len ”CPJ”).
	
	Preklad smernice EP a Rady 2001/97/EC existuje v CPJ, zatiaľ neprešiel jej revíziou.

	Preklad smernice EP a Rady 95/46/EC existuje v CPJ a prešiel jej revíziou.

b) je upravená v práve Európskej únie
	
	V primárnom práve je problematika návrhu zákona upravená:
- v čl. 2. 3, 6, 29 a 30 Zmluvy o Európskej únii podpísanej dňa 7. 2. 1992 v znení Amsterdamskej zmluvy podpísanej dňa 2. 10. 1997, ktorá nadobudla účinnosť dňom 1. 5. 1999, zverejnenej v OJ C 340 z 10. 11. 1997.

	V sekundárnom práve je problematika návrhu zákona upravená :
- v rozhodnutie Rady 2000/642/JHA zo 17. októbra 2000 upravujúce spoluprácu pri výmene informácií medzi finančnými informačnými jednotkami členských štátov. Rozhodnutie sa vzťahuje na zlepšenie spolupráce pri výmene informácii v súvislosti so zisťovaním  podozrivých bankových operácii a trestnou činnosťou, za účelom predchádzania a boja proti praniu špinavých peňazí.
- v Akčnom pláne boja proti organizovanej trestnej činnosti č. 97/C251/01 obsahujúcom špecifické odporúčania, vrátane realistického časového plánu, pre vykonávanie prác v boji proti organizovanému zločinu.

	Úpravy v rámci Únie vychádzajú z týchto princípov:

Spolupráca národných finančných jednotiek. Cieľom ustanovení je zlepšiť spoluprácu národných finančných jednotiek pri výmene informácii napomáhajúcich dokumentovaniu trestnej činnosti prania špinavých peňazí vo všetkých možných formách.
Boj proti organizovanému zločinu. Cieľom ustanovení je stanoviť formy a časový plán boja proti organizovanému zločinu, medzi ktorý patrí aj pranie špinavých peňazí.

	Preklad rozhodnutia Rady 2000/642/JHA existuje v CPJ a prešiel jej revíziou.

	Preklad Akčného plánu boja proti organizovanej trestnej činnosti č. 97/C251/01 existuje v CPJ, zatiaľ neprešiel jej revíziou.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:

Problematika návrhu právneho predpisu je upravená v práve Európskych spoločenstiev  ako aj v práve Európskej únie stupeň zlučiteľnosti :

           a)  úplná 

6.	Gestor:

Ministerstvo vnútra Slovenskej republiky. Smernica 2001/97/EC bola schválená až 4. decembra 2001, preto nie je možné uviesť náležitosti podľa tzv. gestorstva smerníc, ktoré bolo schválené uznesením vlády SR č. 962/2001 z 10. októbra 2001.

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie ( špecifikácia úrovne a spôsob expertnej účasti napr. konzultácie a pod.):

Na príprave návrhu právneho predpisu sa nezúčastnili experti EÚ ani domáci experti.   

Osobitná časť

K článku I

K bodu 1 

Ide o zosúladenie s novou právnou úpravou, ktorá bola vykonaná zákonom č. 95/2002 Z.z. o poisťovníctve a o zmene a doplnení niektorých zákonov.

K bodu 2

	Ide o zosúladenie s novou právnou úpravou, ktorá bola vykonaná zákonom                   č. 507/2001 Z.z. o poštových službách. 

K bodu 3

	Novela Smernice 91/308/EEC rozširuje spektrum subjektov, ktorým vyplývajú z tejto smernice povinnosti. Aktuálne znenie zákona č. 367/2000 Z.z. už obsahuje v § 3 niektoré povinné osoby definované novelou Smernice. Navrhovaným doplnením ďalších povinných osôb sa vykonáva implementácia ustanovení Smernice 91/308/EEC v znení novely č. 2001/97/EC z  decembra 2001. Vzhľadom na špecifickosť postavenia niektorých právnických a fyzických osôb budú tieto povinnými osobami iba v prípade vykonávania profesijných činností definovaných v navrhovanom § 3. 

K bodu 4

Predmetná úprava vyplýva z implementácie IV. odporúčania z nových ôsmich špeciálnych kritérií FATF z októbra 2001 smerujúcich k obmedzeniu financovania terorizmu.

K bodu 5 

	Odstraňuje sa znenie, ktorého aplikovanie v praxi spôsobuje problémy. Na naplnenie účelu zákona postačuje identifikácia v navrhovanom rozsahu. Zároveň sa dopĺňajú ustanovenia, ktorými sa vykonáva implementácia článku 3 ods. 3 až 6 Smernice 91/308/EEC v znení novely 2001/97/EC. Ďalej sa upravuje hodnota, pri ktorej je potrebné zisťovať identitu, nakoľko aplikačná prax ukázala, že hranica 100 000 Sk je veľmi nízka a nie je ani v úplnom súlade s príslušnou smernicou, a preto sa táto suma upravuje na smernicou ustanovené hodnoty (1 000, 2 500 resp. 15 000 EUR). 

K bodu 6
         
	Doplnením znenia § 6 ods. 1 písm. a) sa implementuje odporúčanie č. 20 FATF, ako aj 
článok 11 Smernice 91/308/EEC v znení novely 2001/97/EC. Zodpovedná osoba resp. určený organizačný útvar bude pri realizácii zákona komunikovať v mene povinnej osoby s finančnou políciou.

K bodu 7
        
	Platné znenie zákona ide nad rámec európskej normy. Vzhľadom na neúmerne vysoké náklady, ktoré niektorým povinným osobám (napr. Pošta) vznikajú, resp. by v budúcnosti vznikali v prípade realizácie krokov k zabezpečeniu najmä fyzického skladovania záznamov, navrhuje sa na účely tohto zákona skrátenie lehoty z 10 rokov na 5 rokov tak, ako to vyžaduje článok 4 Smernice 91/308/EEC v znení novely 2001/97/EC a odporúčanie č. 14 FATF.

K bodu 8, 12 a 18

          Uvedeným doplnením § 6 o nový ods. 2 sa vykonáva implementácia článku 3 ods. 7          a zároveň odporúčania č. 13 FATF. Zmeny v bodoch 12 a 18 sú iba dôsledkom navrhovanej zmeny v bode 8.

K bodu 9

	Dochádza k rozšíreniu už existujúceho ustanovenia § 6 ods. 2 písm. b) tak, aby upravovalo povinnosť odmietnuť vykonanie obchodnej operácie aj v prípadoch, ak sa fyzická osoba alebo právnická osoba odmietne identifikovať podľa § 5, resp. odmietne preukázať podľa § 6 ods. 2 v koho mene koná.

K bodu 10

          Na základe výsledkov hodnotenia Slovenskej republiky zo strany FATF bolo poukázané na určité nedostatky v systéme boja proti praniu špinavých peňazí. Medzi tieto nedostatky patrí i aktuálne znenie § 7 ods. 1 zákona, ktoré umožňuje povinným osobám hlásiť neobvyklé obchodné operácie do troch dní od ich zistenia. Navrhované znenie túto možnosť odstraňuje a zosúlaďuje s odporúčaním č. 16 FATF a článkom 6 Smernice 91/308/EEC              v znení novely 2001/97/EC.

K bodu 11

           Odstraňuje sa znenie, ktorého aplikovanie v praxi spôsobuje problémy. Ide o zrušenie povinnosti identifikovať osobu, ktorá za povinnú osobu podáva hlásenie a to z dôvodu jej ochrany. Zároveň táto úprava umožňuje naďalej efektívnu aplikáciu článku 9 Smernice 91/308/EEC.

K bodu 13 a 14

	Doplnením znenia § 7 ods. 6 a 7 sa čiastočne implementuje fakultatívne ustanovenie článku 6 ods. 3  Smernice 91/308/EEC v znení novely 2001/97/EC, ktoré v špecifických prípadoch vybraným povinným osobám umožňuje výnimku z plnenia ohlasovacej povinnosti.
           Navrhovaná úprava § 7 ods. 8 vyplýva z aplikačnej praxe. Povinné osoby nesprávne využívajú povinnosť ohlásiť neobvyklú obchodnú operáciu ako prostriedok k oznámeniu skutočností nasvedčujúcich spáchaniu trestného činu v zmysle trestného poriadku, čo je neprijateľné predovšetkým s ohľadom na postavenie finančnej polície (nie je orgánom činným v trestnom konaní) a účel zákona č. 367/2000 Z.z. v preventívnej oblasti – ohlasovanie neobvyklých obchodných operácií a nie podozrivých obchodných operácií.

K bodu 15

	Odstraňuje sa ustanovenie, ktoré je ako prax ukázala nadbytočné. Oblasť ochrany informácií zo strany finančnej polície je pokrytá viacerými právnymi normami a to predovšetkým ustanovením zákona č. 241/2001 Z.z. o ochrane utajovaných skutočností, resp. vykonávacej vyhlášky Národného bezpečnostného úradu č. 432/2001 Z.Z., ktorou sa ustanovuje zoznam utajovaných skutočností, príloha č. 8, bod 37. – hlásenie neobvyklej obchodnej operácie je utajovanou skutočnosťou stupňa Dôverné, ako aj § 80 zákona NR SR č. 171/1993 Z.z. o Policajnom zbore v znení neskorších predpisov.

K bodu 16

	Navrhovaná zmena v znení § 9 ods. 1 a 2 reaguje na článok 7 Smernice 91/308/EEC v znení novely 2001/97/EC.
	Upravenie lehoty tak, že sa do nej nezapočítavajú soboty a dni pracovného pokoja zabezpečuje možnosť realizácie krokov finančnej polície smerujúcich k jej prevereniu              s ohľadom na viaceré aplikačné dôvody. Jedná sa najmä o skutočnosť, že mimo pracovných dní nie je možná prípadná kooperácia so zahraničnými inštitúciami, s povinnými osobami          a teda nie je ani možné naplnenie účelu zákona podľa ustanovenia § 9 ako celku. Zároveň sa eliminuje možnosť obchádzania zákona v predmetnom ustanovení zo strany osôb legalizujúcich príjmy z trestnej činnosti.
	 
K bodu 17

Okrem výhrad FATF týkajúcich sa režimu, ktorému podliehajú vkladné knižky na doručiteľa, sa Slovenská republika aj v rámci spoločnej pozície pri uzatvorení negociácie v kapitole č. 4 ”Voľný pohyb kapitálu” zaviazala sprísniť režim pri nakladaní s vkladnými knižkami na doručiteľa tým, že všetky operácie na týchto knižkách nad určitú hranicu (15 000 EUR) by mali byť ohlasované finančnej spravodajskej jednotke. Lehota 7 dní, po uplynutí ktorej môže banka vklad na základe písomnej žiadosti vyplatiť, umožní službe finančnej polície preveriť, či prostriedky vyberané z vkladnej knižky súvisia s podozrením z trestnej činnosti a umožní prijať opatrenia definované v zákone č. 367/2000 Z.z. o ochrane pred legalizáciou príjmov z trestnej činnosti. Toto ustanovenie reaguje teda na obdobie od účinnosti tohto zákona po dobu úplného zániku anonymných vkladových vzťahov.

K bodu 19

	Ustanovuje sa povinnosť oznamovať porušenie tohto zákona resp. oznámiť neobvyklú operáciu subjektom, ktoré vykonávajú dohľad, kontrolu, štátny dohľad alebo štátny dozor nad činnosťou povinných osôb, ak takéto porušenie zistia v rámci plnenia vlastných úloh podľa osobitných predpisov. Ide o zosúladenie s čl. 10 Smernicu 91/308/EEC v znení Smernice č.2001/97/ES.

K bodu 20

	Ustanovenie o zodpovednosti za prípadnú škodu spôsobenú v súvislosti s povinnosťami povinných osôb podľa tohto zákona sa zosúlaďuje s čl. 9 Smernicu 91/308/EEC v znení Smernice č.2001/97/ES.

K bodu 21 a 22

	Nakoľko povinnými osobami sú v zmysle § 3 zákona aj fyzické osoby bolo potrebné zosúladiť znenie s touto skutočnosťou tak, aby bolo možné sankcie za neplnenie povinností vyplývajúcich zo zákona ukladať všetkým povinným osobám.

	Vzhľadom na zmeny vykonané v jednotlivých ustanoveniach je potrebné upresniť odkaz na ustanovenia, ktorých porušenia zakladá sankčnú zodpovednosť. 

K článku II

Navrhuje sa účinnosť zákona od 1. septembra 2002.